Tienjarige koop met spaargeld ŉ fiets vir petroljoggieVaughn en Tony (Foto: Verskaf) Die tienjarige Vaughn Fish van Hillcrest in KwaZulu-Natal het onlangs die internet behoorlik aan die gons gehad toe hy sy spaargeld gebruik het om vir ŉ petroljoggie ŉ fiets te koop. Vaughn se gebaar is deur ŉ Facebook-inskrywing van sy ma, Mandy Fish, versprei en sedertdien het mense van reg oor die wêreld vir Fish boodskappe gestuur om haar te loof oor haar kind se goeie daad. Fish het aan Maroela Media gesê sy het nie verwag dat haar Facebook-inskrywing so baie aandag sou trek nie, en dat sy eintlik maar net vir mense wou sê hoe trots sy op haar seun is. “Bo enigiets anders ag ek goedhartigheid die hoogste, en oor die jare het ek probeer om my kind dieselfde te leer. So twee maande gelede het ons Tony, ŉ petroljoggie by ons plaaslike Caltex, ontmoet,” het Fish vertel. “Vaughn was siek en nie by die skool nie en Tony het met hom begin gesels en met hom gespot oor hy nie by die skool is nie. Dit het sommer Vaughn se hele gesindheid verbeter, en van toe af was Tony en Vaughn groot vriende en het hulle altyd met mekaar gesels as ons by die Caltex stop.” Fish het gesê dat Tony en Vaughn altyd oor ŉ fiets gesels het, omdat Vaughn vreeslik lief is vir fietsry en daar gereeld verskillende fietse in hul motor is wanneer hulle by die vulstasie aandoen. Tony het ook eendag vir hulle gevra om op die uitkyk te wees vir ŉ goedkoop fiets, want hy wou vir homself een koop. “Op daardie stadium was Vaughn besig om geld te spaar vir ŉ ‘vakansie’. Hy het al die silwer geld by die huis vir ŉ geruime tyd lank in ŉ spaarblikkie gegooi. Maar op ŉ dag het hy na my toe gekom en gevra of hy eerder die geld kan gebruik om vir Tony ŉ fiets te koop,” het Fish gesê. Fish het gesê sy het hom aangemoedig en toe ŉ advertensie van ŉ goedkoop fiets by Game gesien. “Ons is met al die munte Game toe en het die fiets gaan koop. Hulle het ons baie mooi gehelp om dit als te tel,” het sy gesê. Die munte wat Vaughn gespaar het, was so ŉ paar rand kort, wat Fish toe self bygedra het. Sy het wel nie vir Vaughn gesê daarvan nie, want sy kon sien hoe belangrik dit vir hom was om dit sélf te doen en self te betaal. Vaughn gee vir Tony die fiets (Foto: Verskaf) “Hy is baie trots en was opgewonde om die fiets vir Tony te gaan gee,” het sy gesê. Fish het gesê Vaughn is nog altyd ŉ baie geselserige, goedhartige seun wat omgee vir ander. “Sy onderwysers vertel altyd vir my dat hy homself ontferm oor klasmaats wat dalk laaste vir ŉ span gekies is en dat hy ŉ groot hart het. Maar hy is maar net ŉ gewone tienjarige, hy neem net dinge ter harte en dink aan ander.” Fish het gesê hoewel dit ŉ mooi gebaar van ŉ kind is, het Tony vir Vaughn net so baie waarde gegee deur sy vriendskap. “Dit is baie oulik, maar Tony het vir my kind tyd gegee. En baie keer is tyd meer waardevol as geld en geskenke. Hulle het ŉ regte vriendskap gebou en regtig met mekaar gesels en mekaar se geselskap geniet. Kinders sien nie kleur of status raak nie, hulle sien net ŉ vriend, en dit is wat Vaughn gesien het. Hy wou net vir sy vriend ŉ fiets koop, so hy het dit gedoen.” Talle besighede het reeds aan boord gespring om verder vir Vaughn en Tony te help. Fish het vertel dat die restaurant RocoMama’s vir hulle genooi het vir ŉ ete en dat sy toe Maandag vir dié twee vriende daar gaan aflaai het om lekker te kuier en gesels. Sy het hulle toe weer na die tyd opgetel. Game het ook geskenkbewyse vir beide Tony en Vaughn belowe. En Caltex het beloof om vir die vakansie te betaal waarvoor Vaughn oorspronklik gespaar het. Fish het gesê hulle het gesels en dat sy Tony en Vaughn dié week nog saam gaan fietsry. Sy het gesê dit is wonderlik om vir Tony die geleentheid te gee om iets te doen wat hy nie noodwendig andersins sou kon doen nie. “Ek is so trots en so oorweldig met die goeie terugvoer,” het Fish gesê. “Ek hoop jy weet dat van al jou dae op die aarde is my hart vandag die volste en ek is die trotsste wat ek nog ooit op jou was. Hou aan so vrygewig wees met jou tyd en geld en onthou dat deur vreugde na ander te bring, kan jy net soveel vreugde na jouself toe bring. Die wêreld het meer sulke goedhartigheid nodig,” het sy vir haar seun op Facebook geskryf.